Χριστίνα Μαραγκόζη

Σύντομο βιογραφικό

Η Χριστίνα Μαραγκόζη είναι ελληνίδα τραγουδίστρια. Γεννήθηκε στο Αγίασμα Καβάλας. Λίγο μετά τη γέννηση της η οικογένεια έφυγε για τη Γερμανία για να επιστρέψουν όταν η Χριστίνα ήταν 11 χρόνων. Αργότερα θα ξεκινήσει μαθήματα κιθάρας ενώ τελείωσε και τη δραματική σχολή της Ευγενίας Χατζίκου. Τελικά την κέρδισε το τραγούδι. Σε μια συνεργασία της με την Ελένη Βιτάλη στη νυχτερινή Αθήνα θα γνωρίσει το συνθέτη και μετέπειτα σύζυγό της Αντώνη Βαρδή με τον οποίο συνυπήρξαν για δέκα χρόνια καλλιτεχνικά στη σκηνή και στη δισκογραφία κάνοντας μεγάλες επιτυχίες. 
Από την αρχή της καριέρας της η Χριστίνα Μαραγκόζη συνεργάστηκε με μεγάλους καλλιτέχνες όπως: Πουλόπουλο, Μητροπάνο, Αλεξίου, Νικολόπουλο, Μαρινέλλα, Δούκισσα, Μενιδιάτη, Χαλκιά, Αρβανιτάκη,Μητσιά, Μπέλλου, Βιτάλη κ.ά. Στα χρόνια της προσωπικής της δισκογραφίας η Μαραγκόζη συνεχίζει τις νυχτερινές εμφανίσεις της αλλά και τις συναυλίες στην Ελλάδα και το εξωτερικό δίπλα σε μεγάλα ονόματα του τραγουδιού όπως η Γιώτα Λύδια, οι αδελφοί Κατσιμίχα, η Πίτσα Παπαδοπούλου, η Λίτσα Διαμάντη, ο Νότης Σφακιανάκης, ο Γιάννης Σαββιδάκης, η Καίτη Γκρέυ, ο Γιώργος Αλκαίος, η Πένυ Ξενάκη, ο Σάκης Ρουβάς, οι Ζιγκ Ζαγκ, ο Λάμπρος Καρελάς κ.α.
Στην αρχή της δισκογραφικής της καριέρας θα ξεχωρίσει με το τραγούδι "Να 'χα την ξύπνια μηχανή" στον περίφημο δίσκο των Πέτρου Βαγιόπουλου-Μανόλη Ρασούλη "Πότε Βούδας πότε Κούδας", 1985. Η παρουσία της όμως στη δισκογραφία θα γίνει αισθητή στον προσωπικό δίσκο του Α. Βαρδή "Συγκάτοικοι είμαστε όλοι στην τρέλα", 1986. Εκεί θα τραγουδήσει τρία τραγούδια, δύο σε στίχους Τασούλας Θωμαΐδου και ένα του Σαράντη Αλιβιζάτου. Επίσης, έλαβε μέρος στον διαγωνισμό της ΕΡΤ για την ελληνική συμμετοχή στη Eurovision το 1987 με το τραγούδι "Πάψε να μπλέκεις το ροκ με τα μπουζούκια".
Η Χριστίνα Μαραγκόζη έχει μια κόρη την Εβίτα από το δεύτερο γάμο της με τον επιχειρηματία Θάνο Αϊβαλιώτη.

Προσωπική Δισκογραφία

Ο πρώτος προσωπικός της δίσκος θα κυκλοφορήσει το 1987 με το γενικό τίτλο "Σ' ακολουθώ" σε μουσική του Α.  Βαρδή και στίχους των Γιάννη Πάριου, Μ. Ρασούλη, Τ. Θωμαΐδου, Μάνου Τσιλιμίδη, Πάνου Φαλάρα, Ανδρέα Αλεξανδρόπουλου και Ανδρέα Σπυρόπουλου. Ξεχώρισαν αμέσως τα τραγούδια "Χάνομαι" (ή Κλείστε τις πόρτες") και "Θα προχωράμε μαζί" που τραγούδησε μαζί με τον Α. Βαρδή. Στην ίδια συλλογή συμπεριλήφθηκε το τραγούδι "Σαν ψέμα" από το "Συγκάτοικοι είμαστε όλοι στην τρέλα".
Το 1988 θα κυκλοφορήσει ο δίσκος "Τραγουδάμε μαζί" του Α. Βαρδή με τον οποίο μοιράζονται ερμηνευτικά τα τραγούδια. Ανάμεσα στα άλλα ξεχωρίζουν: "Θα εκραγώ", "Δώσ' τα όλα" και το ντουέτο "Έφυγες". Στο δίσκο αυτό ο Αντώνης Ανδρικάκης έγραψε στίχους σε οκτώ τραγούδια. Επίσης, συμμετείχε η Τ. Θωμαΐδου και ο Π. Φαλάρας. 
Το 1989 ακλουθεί ο δεύτερος προσωπικός δίσκος της Χριστίνας Μαραγκόζη με τον τίτλο "Μετά τις δώδεκα"  ("Θέλω να δραπετεύσω", "Τίποτα δεν άφησες") με τραγούδια του Χρήστου Νικολόπουλου, Μιχάλη Τερζή και Νίκου Τάτση σε στίχους των Χριστόφορου Μπαλαμπανίδη, Χρήστου Προμοίρα, Γιώργου Κλεφτογιώργου και Ηλία Κατσούλη. Στη δεύτερη πλευρά του δίσκου υπάρχουν τραγούδια του Α. Βαρδή σε στίχους Α. Ανδρικάκη, Τ. Θωμαΐδου και Γιάννη Μαρίνου. Σε ένα από αυτά, "Θεσσαλονίκη", η Μαραγκόζη τραγουδάει μαζί με τον Βαρδή. Προηγήθηκε promo single με τα δύο τραγούδια του δίσκου, "Απ' όλα λείπεις" και "Μετά τις δώδεκα". 
Στα τέλη του 1991 η Χριστίνα Μαραγκόζη ετοιμάζει τον τρίτο προσωπικό της δίσκο "Ανάμεσα σε δυο αγάπες" ("Σβήσε το φως", " Μη μ' αναστατώνεις"). Εδώ της έγραψαν τραγούδια ο Γιάννης Σπανός μαζί με τον Α. Ανδρικάκη και ο Α. Βαρδής με τον Α. Ανδρικάκη, τον Π. Φαλάρα, την Τ. Θωμαΐδου, τον Κυριάκο Ντούμο ("Ελεύθερο πεδίο") και τον Γ. Πάριο. Υπάρχει ακόμα και ένα ντουέτο," Σ' αγαπάω, μ' αγαπάς", το τέταρτο στη σειρά στη δισκογραφία Βαρδή-Μαραγκόζη.
Το 1992 Βαρδής-Μαραγκόζη θα επαναλάβουν τη συνεργασία τους στο δίσκο "Με τρελαίνουν οι νύχτες με πανσέληνο" όπου σχεδόν όλα τα τραγούδια φέρνουν την υπογραφή του Α. Βαρδή στη μουσική και του Π. Φαλάρα στους στίχους. Εδώ η Μαραγκόζη θα ξεκινήσει τη συνεργασία της με τον τραγουδοποιό Χρήστο Γιαννόπουλο με το τραγούδι "Βάζω στοίχημα". Παράλληλα θα της δώσουν από ένα τραγούδι ο Μάκης Γιαπράκας και ο Ηλίας Αγγελόπουλος. Υπάρχουν δύο τραγούδια σε στίχους Βασίλη Παπατόλη σε ένα από τα οποία την ερμηνεία μοιράζεται με τον Κώστα Αντωνόπουλο, ένα τραγούδι στο οποίο έγραψε τους στίχους η Τατιάνα Λύγαρη ενώ σε ένα τους στίχους έγραψε η Γιούλα Γεωργίου. Ξεχωρίζουν τα τραγούδια "Δε θα σε ξεχάσω", "Κι όλο λέω να φύγω", "Να μη χαράξει". Προηγήθηκε ένα promo single με τα τραγούδια "Νύχτες πανσέληνες" και "Συγνώμη". 
Η συνεργασία της Χριστίνας Μαραγκόζη με τον Α. Βαρδή θα τερματιστεί στο δίσκο "Στου κόσμου το τέρμα", 1994. Εκτός απ΄ τον Α. Βαρδή θα γράψουν μουσική ο Κύπρος Χαραλάμπους, ο Χ. Γιαννόπουλος, ο Π. Βαγιόπουλος  ("Όνειρο μου και ζωή μου" & "Ρέστα") κι ο Θοδωρής Τσέλλας. Στο δίσκο η Μαραγκόζη θα ερμηνεύσει με το δικό της τρόπο σε δεύτερη εκτέλεση το τραγούδι "Να βάλω τα μεταξωτά". Στιχουργικά συμμετέχουν η Ιφιγένεια Γιαννοπούλου, ο Π. Φαλάρας, ο Μ. Ρασούλης, ο Γ. Κλεφτογιώργος και η Νίνα Ναχμία.
Το 1996 η Μαραγκόζη, χωρίς πλέον την αρωγή του Α. Βαρδή, ετοιμάζει το δίσκο "Αγκαλιά γεμάτη αγκάθια" με το ομώνυμο τραγούδι του Χ. Γιαννόπουλου αλλά και με τα "Πυροσβεστικά" σε μουσική του Γιάννη Μπιθικώτση και στίχους της Τ. Θωμαΐδου. Η ίδια η τραγουδίστρια θα γράψει στίχους στο τραγούδι "Το άρρωστο μυαλό σου" του Χ. Γιαννόπουλου ο οποίος συμμετέχει στο δίσκο με έξι συνολικά τραγούδια. Υπάρχουν επίσης δυο τραγούδια του Τάκη Σούκα το ένα από τα οποία σε στίχους του Νίκου Λουκά και το άλλο της Γ. Γεωργίου. Ένα τραγούδι θα της δώσει ο Γ. Σπανός σε στίχους της Τ. Θωμαΐδου η οποία συμμετέχει με ένα ακόμα τρίτο τραγούδι σε μουσική του Χ. Νικολόπουλου. Με ένα τραγούδι συμμετέχει ο Άρης Σαμολαδάς κι ένα ο Νίκος Τσαγκρής σε στίχους της Ι. Γιαννοπούλου. Τέλος υπάρχει κι ένα τραγούδι των Φοίβου-Γιάννη Δόξα. Υπήρξε κι ένα promo sampler με πέντε τραγούδια από αυτό το δίσκο.
Το 1998 θα κυκλοφορήσει ο δίσκος "Σελίδα ζωής" με το ομώνυμο τραγούδι σε μουσική Παναγιώτη Στεργίου και στίχους Σμαρούλας Μαραγκουδάκη οι οποίοι της έγραψαν συνολικά τρία τραγούδια. Συμμετέχουν επίσης οι συνθέτες Βασίλης Κελαϊδής, Νίκος Χατζόπουλος, Μ. Γιαπράκας, Λουδοβίκος Σπίγγος, Κωνσταντίνος Πατέρας, Δημήτρης Σταμπουλής, Αντώνης Πετρίδης, Στέλιος Χρόνης και οι στιχουργοί Νίκος Βαξαβανέλης, Π. Φαλάρας, και Λάκης Τσώλης. Υπήρξε κι ένα promo single με τα τραγούδια "Σκότωμα", "Είναι που ζηλεύω" και "Aν την αγαπάς" το οποίο όμως δεν συμπεριλήφθηκε στο δίσκο.
Μετά έρχεται η στιγμή, το 2000, όταν η Μαραγκόζη θα ερμηνεύσει με το δικό της τολμηρό ερμηνευτικά τρόπο τραγούδια παλιότερα καταξιωμένων καλλιτεχνών στο δίσκο "Ό,τι αγάπησα". Ανάμεσα σ' αυτά τα τραγούδια είναι και το "Ποιος θα το πίστευε" που ένα χρόνο πριν είχε ηχογραφηθεί για το δίσκο "51 ΕΞΤΡΑ" των Παιδιών από την Πάτρα. Ο δίσκος περιέχει επίσης: "Ένα χειμωνιάτικο πρωί", "Στο τραπέζι που τα πίνω", "Θέλω να ζεις για μένα" κ.ά. Προηγήθηκε ένα promo single με τα τραγούδια "Άσε πρώτα να ξεχάσω", "Αν είναι η αγάπη αμαρτία" και "Ποιος θα το πίστευε".
Το 2006 η Χριστίνα Μαραγκόζη θα ετοιμάσει ένα δίσκο τον οποίο θα ενορχηστρώσει στο μεγαλύτερο μέρος ο Αντώνης Μιτζέλος που θα της δώσει δύο τραγούδια. Ο δίσκος έχει τον τίτλο "Απροσδόκητος ήλιος".  Μαζί με τον Α. Μιτζέλο συμμετέχουν και άλλοι καταξιωμένοι συνθέτες: ο Νίκος Ζιώγαλας με τρία τραγούδια στο ένα από τα οποία, "Χωρισμός", θα τραγουδήσει με τη Μαραγκόζη, ο Λαυρέντης Μαχαιρίτσας με δύο τραγούδια και με ένα τραγούδι ο Παντελής Θαλασσινός, ο Μιλτιάδης Πασχαλίδης, ο Λάκης Παπαδόπουλος, ο Ανδρέας Λάμπρου, ο Βίκτωρ Πολυδώρου, ο Τάσος Γκρους, και ο Κώστας Μακεδόνας. Ακόμα υπάρχει και ένα τραγούδι του Μάνου Πυροβολάκη, "Γυρίζω σελίδα", στο οποίο μαζί με τη Μαραγκόζη τραγουδάει ο Α. Μιτζέλος. Σε τέσσερα από τα τραγούδια θα γράψει στίχους η Βίκυ Γεροθόδωρου κι ακόμα ο Μάνος Ελευθερίου, ο Η. Κατσούλης, η Αναστασία Μουτσάτσου, ο Γιάννης Μαύρος, ο Χάρης Καφετζόπουλος με τη Μαίρη Λαμπαδίτη, η Μαρίνα Αρμεύτη, η Άννα Ιωαννίδου και ο Νίκος Μωραΐτης. Ξεχωρίζουν: "Δεν έχω τίποτα δικό σου", "Νυχτώνει γύρω", "Της νύχτας το καράβι". Προηγήθηκε ένα promo single με τα τραγούδια "Απροσδόκητος ήλιος" και "Χωρισμός".

Singles-You tube (AAC Files)

Η Χριστίνα Μαραγκόζη, το 2013 θα ηχογραφήσει για το you tube το "Έχω αρρωστήσει" του Κώστα Παπαγεωργίου συνεργάτη του Π. Δουρδουμπάκη σε στίχους του τελευταίου. Την ίδια χρονιά μαζί με τον Φοίβο ετοιμάζουν το single "Στο μυαλό μου" με τη Spicy. Λίγο πριν μπει το 2015 θα κυκλοφορήσει το single "Αν δεν είσαι εσύ" με μουσική του Τόνι Μαυρίδη και στίχους της Β. Γεροθόδωρου από την Cobalt Music.Τον Ιούνιο του 2018 θα κάνει με τη Heaven Music το single "Τα παίζω όλα" σε μουσική Στέλιου Μαρή και στίχους Ρεβέκκας Ρούσση.

Video clips

Έχουν οπτικοποιηθεί (video clips) τα εξής τραγούδια της Χριστίνας Μαραγκόζη: Ελεύθερο πεδίο, Μη μ' αναστατώνεις (συμμετέχει ο Απόστολος Γκλέτσος), Σβήσε το φως, Όποιος είναι μοναχός το ξέρει, Νύχτες πανσέληνες, Να μη χαράξει, Όνειρο μου και ζωή μου, Ρίχτο έξω, Ρέστα, Αγκαλιά γεμάτη αγκάθια, Πυροσβεστικά, Το άρρωστο μυαλό σου, Να με φοβάσαι, Σκότωμα, Ποιος θα το πίστευε, Στο μυαλό μου, Τα παίζω όλα.

Εμφανίσεις-live

Η Χριστίνα Μαραγκόζη τα τελευταία χρόνια συμμετέχει σε ολοκληρωμένες δισκογραφικές δουλειές του Χ. Γιαννόπουλου. Την τετραετία 2007-2011 συνεργάστηκε με τον Πέτρο Δουρδουμπάκη κάνοντας εμφανίσεις και δίνοντας συναυλίες. Αυτή η συνεργασία κορυφώθηκε με τη σύμπραξη τους στην παράσταση-σύνθεση του Ιωάννη Τράντα "Τοπίο του είναι-Imagine" της θεατρικής ομάδας Ερινεώς στο Βόλο, 2008. Ακόμα συνεργάστηκε με τον Πάνο Σαββόπουλο σε δύο από τα 23 αφιερώματα στο ρεμπέτικο τραγούδι που έγιναν στον Ιανό: ("Βαγγέλης Παπάζογλου", 2008 / "Ρεμπέτικα Κατοχής", 2010). 
Τον Νοέμβριο και Δεκέμβριο του 2018 συνέπραξε στο Ρυθμός art theatre στην επιτυχημένη παράσταση "Μεταξύ μας η αγάπη" μαζί με την Έλντα Πανοπούλου, τη Σοφία Βόσσου και τον Κωνσταντίνο Τσερκάκη. Μέσα στο 2018 η Χριστίνα Μαραγκόζη συνεργάστηκε με την Ορχήστρα Νέων του Κέντρου Γραμμάτων και Τεχνών Δίου με αποκορύφωμα της συνεργασίας αυτής την μουσική παράσταση αφιέρωμα στον Μάνο Ελευθερίου που δόθηκε στο Δήμο Βάρης-Βούλας-Βουλιαγμένης τον Δεκέμβριο, 2018. Λίγο αργότερα, Φεβρουάριο-Μάρτιο 2019, θα εμφανιστεί στο μουσικό βαγόνι "Orient Express" στο Τρένο στο Ρουφ σε μια παράσταση με τραγούδια ρεπερτορίου από την ελληνική και διεθνή δισκογραφία με τον τίτλο "Απρόσμενοι επιβάτες-Απρόσμενα τραγούδια".